
 (
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)

Παρασκευή, 24 Ιουλίου 2026	
Κυριακή, 26 Ιουλίου 2026

ΔΕΛΤΙΟ ΤΥΠΟΥ
Εντοπισμός και διάσωση 30 αλλοδαπών στη Μυτιλήνη –Τραυματισμός ανήλικου στη Σύρο –Αδυναμία προσέγγισης Ε/Γ-Τ/Χ-ΚΑΤ/ΡΑΝ πλοίου στη Νάξο –Σύλληψη οδηγού στη Νάξο –Σύλληψη αλλοδαπού στην Ηγουμενίτσα –Σύλληψη αλλοδαπών στην Πάτρα –Σύλληψη χειριστή εκμισθούμενου σκάφους στη Ζάκυνθο


Τις πρωινές ώρες χθες, ενημερώθηκε η Λιμενική Αρχή της Μυτιλήνης από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λιμενικού Σώματος-Ελληνικής Ακτοφυλακής, για την ύπαρξη μιας λέμβου με αλλοδαπούς επιβαίνοντες σε δυσχερή θέση, στη θαλάσσια περιοχή νοτιοανατολικά της Λέσβου. Αμέσως, στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) το οποίο εντόπισε τη λέμβο. Στη συνέχεια, στην περιοχή έφτασε και Περιπολικό Πλοίο Λ.Σ.-ΕΛ.ΑΚΤ. (ΠΠΛΣ), το οποίο περισυνέλλεξε, με τη συνδρομή του έτερου ΠΛΣ, τους τριάντα (30) αλλοδαπούς επιβαίνοντες. Ακολούθως, οι αλλοδαποί μεταφέρθηκαν με ασφάλεια στο λιμάνι της Μυτιλήνης και στη συνέχεια οδηγήθηκαν στο ΚΥΤ Καρά Τεπέ «ΜΑΥΡΟΒΟΥΝΙ». Προανάκριση διενεργείται από το Κεντρικό Λιμεναρχείο Μυτιλήνης. 
*****

Τις μεσημβρινές ώρες χθες, ενημερώθηκε η Λιμενική Αρχή της Σύρου για τον τραυματισμό 11χρονου ημεδαπού στη θαλάσσια περιοχή της παραλίας «ΚΙΝΙ» Σύρου, πλησίον μώλου. Άμεσα στο σημείο μετέβησαν στελέχη Λ.Σ.-ΕΛ.ΑΚΤ., όπου διαπίστωσαν ότι ο ανήλικος είχε ήδη παραληφθεί από ασθενοφόρο όχημα του ΕΚΑΒ και διακομιζόταν στο Γενικό Νοσοκομείο Σύρου για την παροχή ιατρικής περίθαλψης. Κατόπιν διερεύνησης, προέκυψε ότι ο 11χρονος τραυματίστηκε στο γόνατο από αιχμηρό αντικείμενο (καμάκι) που χειριζόταν έτερος ανήλικος στην προσπάθειά του να αλιεύσει. Προανάκριση διενεργείται από το Λιμεναρχείο Σύρου. 

*****

Τις πρωινές ώρες χθες, ενημερώθηκε η Λιμενική Αρχή της Νάξου για αδυναμία προσέγγισης του επιβατηγού-οχηματαγωγού-καταμαράν (Ε/Γ-Ο/Γ-ΚΑΤ/ΡΑΝ) πλοίου «ΣΟΥΠΕΡ ΚΑΤ ΤΖΕΤ» Ν.Π. 12518 στο λιμάνι της Νάξου, λόγω των δυσμενών καιρικών συνθηκών που επικρατούσαν στην περιοχή. Το πλοίο εκτελούσε το προγραμματισμένο δρομολόγιο από Μύκονο για Νάξο-Θήρα-Ίο-Πάρο και επιστροφή. Στο λιμάνι της Νάξου ανέμεναν προς επιβίβαση 49 επιβάτες, ενώ επρόκειτο να αποβιβαστούν 95 επιβάτες. Οι ανωτέρω επιβάτες προωθήθηκαν στον προορισμό τους με μέριμνα της πλοιοκτήτριας εταιρείας.

*****
Τις μεσημβρινές ώρες χθες, σε έλεγχο που διενεργήθηκε στη Χερσαία Ζώνη Λιμένα Νάξου από στελέχη της οικείας Λιμενικής Αρχής διαπιστώθηκε ότι οι πινακίδες κυκλοφορίας που έφερε ένα τουριστικό λεωφορείο αντιστοιχούσαν σε έτερο Φ.Ι.Χ. όχημα. Από το Λιμεναρχείο Νάξου που διενεργεί την προανάκριση, συνελήφθη ο οδηγός του λεωφορείου για παράβαση του άρθρου 94 παρ.2 του Ν. 5209/2025 (Κώδικας Οδικής Κυκλοφορίας).

*****


Τις βραδινές ώρες χθες, στελέχη του Γραφείου Ασφάλειας της Λιμενικής Αρχής Ηγουμενίτσας προέβησαν στη σύλληψη ενός 18χρονου αλλοδαπού (υπηκόου Αιγύπτου) εντός του επιβατικού σταθμού του λιμένα εξωτερικού Ηγουμενίτσας, για παράβαση του άρθρου 83 παρ. 1 του Ν. 3386/2005 «περί παράνομης εξόδου από τη χώρα». Συγκεκριμένα, κατόπιν ελέγχου που διενεργήθηκε τις απογευματινές ώρες χθες, ο 18χρονος εντοπίστηκε να κινείται ύποπτα πλησίον της προβλήτας 16 και να προσπαθεί να κρυφτεί κάτω από φορτηγά οχήματα που επρόκειτο να φορτωθούν σε επιβατηγό – οχηματαγωγό (Ε/Γ-Ο/Γ) πλοίο με προορισμό το εξωτερικό, με σκοπό την παράνομη έξοδό του από τη χώρα. Προανάκριση διενεργείται από το Κεντρικό Λιμεναρχείο Ηγουμενίτσας.

*****
Τις βραδινές ώρες χθες, στελέχη του Γραφείου Ασφάλειας της Λιμενικής Αρχής Πάτρας προέβησαν στη σύλληψη δύο (02) αλλοδαπών (υπηκόων Σουδάν), ηλικίας 22 και 23 ετών, για παράβαση του άρθρου 24 παρ. 6 του Ν. 5038/2023 «περί παράνομης κατοχής ταξιδιωτικού εγγράφου άλλου προσώπου» και του άρθρου 83 παρ. 1 του Ν. 3386/2005 «περί παράνομης εξόδου από τη χώρα». Ειδικότερα, σε έλεγχο που διενεργήθηκε στον επιβατικό σταθμό του νότιου λιμένα Πατρών κατά τη διαδικασία επιβίβασης σε επιβατηγό – οχηματαγωγό (Ε/Γ-Ο/Γ) πλοίο με προορισμό το εξωτερικό, ο 22χρονος κατείχε και επέδειξε, τόσο για τον ίδιο όσο και για λογαριασμό της 23χρονης, ταξιδιωτικά έγγραφα τα οποία ανήκουν σε άλλα πρόσωπα, με σκοπό την παράνομη έξοδό τους από τη χώρα. Από το Κεντρικό Λιμεναρχείο Πάτρας που διενεργεί την προανάκριση, κατασχέθηκαν τα ανωτέρω ταξιδιωτικά έγγραφα.
*****

Τις απογευματινές ώρες χθες, συνελήφθη ο 22χρονος ημεδαπός χειριστής ενός εκμισθούμενου σύμφωνα με τις διατάξεις του Γ.Κ.Λ. 38 σκάφους για υπέρβαση του ορίου ταχύτητας στον κόλπο Λαγανά Ζακύνθου. Συγκεκριμένα, κατά τη διάρκεια προγραμματισμένης περιπολίας, ένα περιπολικό σκάφος Λ.Σ.-ΕΛ.ΑΚΤ. (ΠΛΣ), εντόπισε το προαναφερθέν σκάφος, με χειριστή τον 22χρονο, να κινείται εντός του Εθνικού Θαλασσίου Πάρκου Ζακύνθου με ταχύτητα μεγαλύτερη της επιτρεπόμενης. Από το Λιμεναρχείο Ζακύνθου που διενεργεί την προανάκριση, κινήθηκε η διαδικασία επιβολής των προβλεπόμενων διοικητικών κυρώσεων. 

